ROZHODNUTIE KOMISIE
z 15. júla 2004
o oprávnenosti výdavkov, ktoré vynaložili určité členské štáty v roku 2004 na zber a správu údajov potrebných na vykonávanie Spoločnej politiky rybného hospodárstva
(oznámené pod číslom K(2004) 2730)
(Iba španielske, dánske, nemecké, grécke, anglické, francúzske, talianske, holandské, portugalské, fínske a švédske znenie je záväzné)
(2004/555/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 2000/439/ES z 29. júna 2000 o finančnom príspevku spoločenstva na výdavky, ktoré vynaložili členské štáty pri zbieraní údajov a na financovanie štúdií a pilotných projektov na uskutočnenie Spoločnej politiky rybného hospodárstva (1), najmä na jeho článok 4 odsek 3,
keďže:
(1)
Rozhodnutie 2000/439/ES ustanovuje podmienky, podľa ktorých môžu členské štáty získať príspevok spoločenstva na výdavky, ktoré vynaložili na svoje národné programy v súlade s nariadením Rady (ES) č. 1543/2000 z 29. júna 2000 ustanovujúcim rámec spoločenstva pre zber a správu údajov potrebných na výkon Spoločnej politiky rybolovu (2). Podľa tohto rozhodnutia Komisia na základe informácií poskytnutých členskými štátmi každý rok rozhoduje o oprávnenosti výdavkov, ktoré členské štáty predpokladajú na tento účel vynaložiť, a o čiastke finančnej pomoci spoločenstva na nasledujúci rok.
(2)
Komisia získala aktualizované päťročné programy z Belgicka, Dánska, Nemecka, Grécka, Španielska, Francúzska, Írska, Talianska, Holandska, Portugalska, Fínska, Švédska a Spojeného kráľovstva, opisujúce údaje, ktoré tieto štáty zamýšľajú zozbierať v období od 1. januára 2004 do 31. decembra 2004 v súlade s nariadením (ES) č. 1543/2000. Tieto štáty tiež predložili žiadosti o finančný príspevok na výdavky v súlade s článkom 4 rozhodnutia 2000/439/ES.
(3)
Podľa článku 6 nariadenia Komisie (ES) č. 1639/2001 z 25. júla 2001 zavádzajúcim minimálne a rozšírené programy spoločenstva na zhromažďovanie údajov v odvetví rybolovu a stanovujúcim podrobné pravidlá na uplatnenie nariadenia Rady (ES) č. 1543/2000 (3) Komisia zvážila národné programy členských štátov na rok 2004 a na základe týchto programov posúdila oprávnenosť výdavkov. Na základe tohto posúdenia je potrebné vyplatiť príslušným členským štátom prvú splátku v súlade s článkom 6 odsek 1 bod a) rozhodnutia 2000/439/ES.
(4)
Druhú splátku je potrebné vyplatiť v roku 2005 po odovzdaní finančnej a technickej správy o činnosti, ktorá podrobne opisuje stav dosiahnutia cieľov stanovených v období vypracovávania minimálnych a rozšírených programov, Komisii a po jej prijatí Komisiou v súlade s článkom 6 odsek 1 písmeno b) rozhodnutia 2000/439/ES a článkom 6 odsek 2 nariadenia 1639/2001.
(5)
Opatrenia uvedené v tomto rozhodnutí sú v súlade so stanoviskom Riadiaceho výboru pre rybné hospodárstvo a akvakultúru,
PRIJALA TOTO ROZHODNUTIE:
Článok 1
Toto rozhodnutie ustanovuje na rok 2004 čiastku oprávnených výdavkov pre každý členský štát a sadzby finančného príspevku spoločenstva na zber a správu údajov potrebných na vykonávanie Spoločnej politiky rybného hospodárstva.
Článok 2
Na výdavky, ktoré boli vynaložené pri zbere a správe údajov potrebných na vykonávanie Spoločnej politiky rybného hospodárstva, ako sa stanovuje v prílohe I, vzniká oprávnenie na finančný príspevok spoločenstva, ktorý nepresahuje 50 % oprávnených nákladov na minimálny program stanovený v článku 5 nariadenia (ES) č. 1543/2000.
Článok 3
Na výdavky, ktoré boli vynaložené pri zbere a správe údajov potrebných na vykonávanie Spoločnej politiky rybného hospodárstva, ako sa stanovuje v prílohe II, vzniká oprávnenie na finančný príspevok spoločenstva, ktorý nepresahuje 35 % oprávnených nákladov na rozšírený program stanovený v článku 5 nariadenia (ES) č. 1543/2000.
Článok 4
1. Spoločenstvo vyplatí prvú splátku vo výške 50 % finančného príspevku, ktorý je stanovený v prílohách I a II.
2. Druhá splátka sa vyplatí v roku 2005 po prijatí a schválení finančnej a technickej správy podľa článku 6 odsek 1 písmeno b) rozhodnutia Rady 2000/439/ES.
Článok 5
1. Výmenný kurz euro, ktorý sa použije na výpočet oprávnených čiastok podľa tohto rozhodnutia, bude výmenný kurz, ktorý platil v máji roku 2003.
2. Vyhlásenia o výdavkoch a žiadosti o preddavky v národnej mene získané od členských štátov, ktoré sa nezúčastňujú tretej etapy hospodárskej a menovej únie, sa premenia na euro podľa výmenného kurzu, ktorý platí počas mesiaca, kedy Komisia tieto vyhlásenia a žiadosti dostala.
Článok 6
Toto rozhodnutie je adresované Belgickému kráľovstvu, Dánskemu kráľovstvu, Spolkovej republike Nemecko, Gréckej republike, Španielskemu kráľovstvu, Francúzskej republike, Írsku, Talianskej republike, Holandskému kráľovstvu, Portugalskej republike, Fínskej republike, Švédskemu kráľovstvu a Spojenému kráľovstvu Veľkej Británie a Severného Írska.
V Bruseli 15. júla 2004